**GRADSKA PLINARA ZAGREB d.o.o**., operator distribucijskog sustava, Radnička cesta 1, Zagreb, OIB: 20985255037, koju zastupa direktor društva Bruno Lacković, dipl. ing. Temeljem specijalne punomoći Direktorice društva Ane Stojić Deban od 31.12.2018.g. ( u daljnjem tekstu: ODS)

i

**INVESTITOR, ADRESA, OIB:**  (u daljnjem tekstu: investitor priključka)

 (u daljnjem tekstu zajedno: ugovorne strane)

u Zagrebu, dana DATUMsklopili su sljedeći

**UGOVOR br.**

**O PRIKLJUČENJU NA PLINSKI DISTRIBUCIJSKI SUSTAV**

**I) PREDMET UGOVORA I CIJENA**

**Članak 1.**

Ovim Ugovorom uređuju se uvjeti priključenja na distribucijski sustav (ili povećanja priključnog kapaciteta) građevine investitora priključka temeljem Energetskih uvjeta BROJ od DATUM, Potvrde o usklađenosti tehničke dokumentacije BROJ od DATUM i Energetske suglasnosti BROJ od DATUM, koji su sastavni dio ovog Ugovora, na građevini **ADRESA** upisanoj u k.č. **BROJ k.o. NAZIV** (u daljnjem tekstu: građevina), te financijske i druge obveze ugovornih strana za priključenje na plinski distribucijski sustav.

**Članak 2.**

Ovim Ugovorom ODS se obvezuje osigurati izvedbu plinskog priključka, a investitor priključka se obvezuje platiti naknadu za priključenje u iznosu od **IZNOS** **kuna** (**SLOVIMA**), u ugovorenoj cijeni je obračunat PDV po Zakonom propisanoj stopi, (u daljnjem tekstu: naknada za priključenje), sve temeljem troškovnika BROJ od DATUM (u daljnjem tekstu Troškovnik) koji je sastavni dio ovog Ugovora.

Iznos troška montaže opreme obračunskog mjernog mjesta i njegovo plaćanje ugovorne strane utvrdit će po dostavljenom sklopljenom Ugovoru o opskrbi plinom, podnesenom zahtjevu za montažu i dostavi slijedeće dokumentacije:

* zapisnik o ispitivanju plinske instalacije kojom se dokazuje ispravnost i nepropusnost izvedene plinske instalacije sukladno projektnoj dokumentaciji na koju je izdana Potvrda o usklađenosti tehničke dokumentacije s energetskim uvjetima.
* pozitivan dimnjačarski nalaz u originalu ne stariji od 6 mjeseci izdan po ovlaštenom dimnjačaru za trošila koja se spajaju na dimnjak u postojećim stambenim objektima, obiteljskim kućama ili stanovima, odnosno izjavu nadzornog inženjera o izvedenosti dimnjaka sa rješenjem o imenovanju nadzora i skicom dimnjaka za nove stambene objekte sa više stambenih jedinica ili poslovne prostore,
* zapisnik ovlaštenog servisera o puštanju trošila u rad nakon što se trošilo pusti u rad.

U naknadu za priključenje nisu uključeni troškovi opremanja obračunskog mjernog mjesta. Ukoliko investitor priključka odluči sam nabaviti opremu obračunskog mjernog mjesta, ugovorne strane će naknadno po zahtjevu za montažu plinomjera i puštanje plina utvrditi cijenu, plaćanje i čuvanje opreme obračunskog mjernog mjesta do njezine montaže sve prema Cjeniku nestandardnih usluga.

**II) ROK PLAĆANJA TROŠKOVA ZA PRIKLJUČENJE**

**Članak 3.**

Investitor priključka obvezuje se platiti ODS-u naknadu za priključenje iz članka 2. ovog Ugovora u roku od 8 dana po dostavi potpisanih ugovora u pisarnicu ODS-a.

Krajnji rok dostave ugovora je 15 dana od dana sklapanja, u protivnom se ovaj Ugovor smatra nevažećim.

Sve uplate investitor priključka obvezan je izvršiti na račun ODS-a broj ZABA - IBAN **HR0823600001101273818** ili PBZ - IBAN **HR9223400091110109932** s pozivom na broj troškovnika.

**III) ROK IZVEDBE PLINSKOG PRIKLJUČKA**

**Članak 4.**

ODS se obvezuje izgraditi plinski priključak u roku od 20 dana od dana uplate sukladno članku 3., dobivene i u GPZ dostavljene suglasnosti za prijekop javno prometne površine.

**Članak 5.**

U rok iz prethodnog članka ne računaju se zastoji u aktivnostima na koje ODS ne može utjecati (vremenske neprilike, suglasnosti tijela uprave i javnopravnih tijela, suglasnosti operatora ostale infrastrukture, ishođenje lokacijskih i građevinskih dozvola, rješavanje imovinsko-pravnih odnosa, građenje priključka od strane ovlaštenog izvođača priključka kojeg je odabrao investitor priključka, događaji na gradilištu i sl.), o čemu je ODS dužan pravodobno izvještavati investitora priključka.

**IV) OBRAČUN IZVEDENIH RADOVA**

**Članak 6.**

Po završetku izvedbe priključka ODS dostavlja investitoru priključka obračun izvedenih radova prema stvarno izvedenim količinama, važećim normativima i jediničnim cijenama iz troškovnika. Obračun radova nepredviđenih troškovnikom vršit će se prema stvarno izvedenim količinama, važećim normativima i cjeniku ODS-a na dan izvođenja izuzev troška sanacije javno prometnih površina koji će se obračunati prema dostavljenom računu izvoditelja sanacije.

Više radnje investitor priključka je dužan podmiriti u roku predviđenom iz računa, a povrat više uplaćenih sredstava izvršit će se u roku 10 dana od dana obračuna.

**V) RASPOLAGANJE PLINSKIM PRIKLJUČKOM**

**Članak 7.**

Ugovorne strane suglasno utvrđuju da je ODS ovlašten temeljem ovog Ugovora, bez naknade, nakon izgradnje plinskog priključka, a prije punjenja priključka plinom, vrijednost plinskog priključka i opreme obračunskog mjernog mjesta unijeti u svoju dugotrajnu imovinu, na gospodarsko upravljanje.

**VI) OBVEZE INVESTITORA PRIKLJUČKA**

**Članak 8.**

Investitor priključka obvezuje se:

* omogućiti ODS-u pristup zemljištu i građevini iz čl. 1. ovog Ugovora i korištenje komunalnih i energetskih usluga bez naknade radi izvođenja pripremno-završnih radova, izvođenja radova izgradnje priključka te kasnijeg gospodarskog upravljanja priključkom,
* bez odgode obavijestiti ODS o promjeni vlasništva nad građevinom iz čl. 1. ovog Ugovora, kao i prihvatiti sve nove i buduće revizije energetskih suglasnosti koje će se automatski izdati uslijed priključenja etažne cjeline, nastale promjene vlasništva, promjene tarifnog modela ili priključnog kapaciteta građevine,
* da neće osobno, niti će dopustiti drugim osobama, u sigurnosnom pojasu od 1 m sa svake strane priključka na zemljištu i građevini iz čl. 1. ovog Ugovora izvoditi radove, postavljati privremene ili trajne objekte, odlagati smeće, saditi raslinje dubokog korijenja, paliti vatru ili obavljati druge radnje koje bi mogle izazvati oštećenja priključka,
* bez odgode obavijestiti ODS o oštećenjima, neispravnostima i obavljenim neovlaštenim radnjama na priključku,
* bez odgode obavijestiti ODS o svim drugim okolnostima koje mogu utjecati na ispravno funkcioniranje priključka.

**VII) SUGLASNOST**

**Članak 9.**

Ukoliko je za izgradnju ili održavanje priključka potrebno koristiti drugo zemljište osim zemljišta iz čl. 1. ovog Ugovora, investitor priključka dužan je do trenutka potpisa Ugovora dostaviti suglasnost vlasnika drugih zemljišta ovjerenu kod javnog bilježnika radi izgradnje i održavanja priključka u korist ODS-a bez naknade na vrijeme dok je priključak u funkciji.

**VIII) PRIKLJUČENJE**

 **Članak 10.**

Investitor priključka obvezuje se u roku važenja izdanih energetskih suglasnosti izvesti unutarnju plinsku instalaciju građevine, opremiti obračunsko mjerno mjesto i započeti korištenje plina prema sklopljenom Ugovoru o opskrbi. U protivnom ODS ima pravo priključak građevine staviti izvan funkcije.

**IX) SANACIJA**

**Članak 11.**

Za sanaciju svoje građevine i zemljišta iz čl. 1. ovog Ugovora i svih drugih zemljišta, a nakon svih izvedenih radova odgovoran je investitor priključka.

**X) ZAVRŠNE ODREDBE**

**Članak 12.**

Sve dostave i obavijesti iz ovog Ugovora smatraju se uredno obavljenim ukoliko je isto učinjeno osobno uz potvrdu primitka od strane ovlaštene osobe ili preporučenom poštanskom pošiljkom s povratnicom.

**Članak 13.**

Eventualne sporove iz ovog Ugovora ugovorne strane prvenstveno će rješavati sporazumno, a ukoliko u tome ne uspiju ugovara se nadležnost stvarno nadležnog suda u Zagrebu.

**Članak 14.**

Na sva pitanja koja nisu regulirana ovim Ugovorom primjenjivat će se odredbe zakona i pod zakonskih akata koji reguliraju energetsku djelatnost: Zakon o energiji, Zakon o tržištu plina, Opći uvjeti opskrbe plinom, Mrežna pravila plinskog distribucijskog sustava i odgovarajuće metodologije utvrđivanja iznosa tarifnih stavki, naknada i cijena, Zakon o zapaljivim tekućinama i plinovima, Zakon o zaštiti od požara, Zakon o vlasništvu i drugim stvarnim pravima, Zakon o obveznim odnosima, Odluka o donošenju Plana intervencije o mjerama zaštite sigurnosti i opskrbe plinom Republike Hrvatske te interni propisi distributera.

U slučaju relevantne promjene propisa ili okolnosti na temelju kojih su ugovorne strane utvrdile međusobna prava i obveze u ovom Ugovoru, ugovorne strane sklopit će dopunski ugovor. U slučaju ne prihvaćanja prijedloga dopunskog ugovora u primjerenom roku od strane investitora priključka, ODS ima pravo raskinuti ovaj Ugovor.

**Članak 15.**

Ugovor stupa na snagu danom njegovog sklapanja.

**Članak 16.**

Ovaj Ugovor sastavljen je u 2 istovjetna primjeraka, od kojih svaka ugovorna strana zadržava po 1 primjerak.

|  |  |
| --- | --- |
| **Za ODS** | **Investitor priključka:** |
| GRADSKA PLINARA ZAGREB d.o.o. |  |
| Po specijalnog punomoćiBruno Lacković , dipl .ing. |  |
|  |  |
|  |  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| POTPISNIK | POTPISNIK |